టిమ్ సౌథీ

తిమోతీ గ్రాంట్ సౌథీ (జననం 1988 డిసెంబరు 11), న్యూజిలాండ్ క్రికెట్ జట్టుకు ఆటలోని అన్ని ఫార్మాట్లలో ఆడే అంతర్జాతీయ క్రికెటరు. న్యూజీలాండ్ టెస్టు జట్టుకు అతను కెప్టెన్, T20I జట్టుకు వైస్ కెప్టెన్. అతను కుడి-చేతి ఫాస్ట్-మీడియం బౌలరు, బాగా షాట్లు కొట్టే దిగువ వరుస బ్యాటరు. 300 టెస్టు వికెట్లు తీసిన మూడవ న్యూజిలాండ్ బౌలరు. 2008 ఫిబ్రవరిలో 19 సంవత్సరాల వయస్సులో రంగప్రవేశం చేసిన దేశంలోని అతి పిన్న వయస్కులలో ఒకడు. ఇంగ్లండ్‌పై టెస్టు రంగప్రవేశం చేసిన అతను రెండో ఇన్నింగ్స్‌లో 40 బంతుల్లో 77 పరుగులు చేయడమే గాక, 5 వికెట్లు పడగొట్టాడు.  అతను ప్లంకెట్ షీల్డ్, ఫోర్డ్ ట్రోఫీ, సూపర్ స్మాష్‌లలో నార్తర్న్ డిస్ట్రిక్ట్‌ల తరపున అలాగే హాక్ కప్‌లో నార్త్‌ల్యాండ్‌కు ఆడతాడు. కేన్ విలియమ్సన్ స్థానంలో వెస్టిండీస్‌తో జరిగిన మొదటి T20Iకి అతను న్యూజిలాండ్ కెప్టెన్‌గా నియమితుడయ్యాడు. ఆ మ్యాచ్‌లో న్యూజీలాండ్ 47 పరుగుల తేడాతో విజయం సాధించింది.  సౌథీ 2019–2021 ఐసిసి వరల్డ్ టెస్టు ఛాంపియన్‌షిప్ గెలిచిన న్యూజిలాండ్ జట్టులో సభ్యుడు.

సౌథీ చురుకైన వేగంతో లేట్ అవుట్‌స్వింగ్‌ని సృష్టించగల సామర్థ్యానికి ప్రసిద్ధి చెందాడు. తర్వాత తడిగా ఉన్న వికెట్‌పై, చివరి ఓవర్లలో, వేగంగా వేసే ఆఫ్ స్పిన్నరు లాగా స్లో కట్టర్లను వేస్తాడు. అతను 2011 ఐసిసి ప్రపంచ కప్‌లో అత్యధిక వికెట్లు తీసిన మూడో బౌలరు (17.33 సగటుతో 18 వికెట్లు). 2015 ఐసిసి ప్రపంచ కప్‌లో ఇంగ్లాండ్‌తో జరిగిన రౌండ్ రాబిన్ లీగ్ మ్యాచ్‌లో 7 వికెట్లు పడగొట్టి, ఆకట్టుకున్నాడు.  ఈ ప్రదర్శనను విస్డెన్, ఆ దశాబ్దపు వన్‌డే స్పెల్‌గా పేర్కొంది.

జీవితం తొలినాళ్ళు 
సౌథీ న్యూజిలాండ్‌లోని వాంగరేలో జన్మించాడు. నార్త్‌ల్యాండ్‌లో పెరిగాడు. అతను వాంగరే బాయ్స్ హై స్కూల్, కింగ్స్ కాలేజీ, ఆక్లాండ్‌లో చదువుకున్నాడు. పాఠశాలలో ఉన్నప్పుడు, అతను ఆక్లాండ్ సెకండరీ స్కూల్, నార్తర్న్ రీజియన్ జట్లకు ప్రతినిధి రగ్బీ ఆడుతూ క్రికెట్, రగ్బీ రెండింటిలోనూ రాణించాడు. 

సౌథీ బ్రయా ఫాహీని వివాహం చేసుకున్నాడు.  ఈ దంపతులకు ఇద్దరు కుమార్తెలు.

అంతర్జాతీయ కెరీర్ 
సౌథీ తన అంతర్జాతీయ కెరీర్‌ను న్యూజిలాండ్‌కు ఆడిన అతి పిన్న వయస్కులలో ఒకరిగా ప్రారంభించాడు. అతను మూడు ఫార్మాట్లలోనూ అంతర్జాతీయ జట్టులో సాధారణ సభ్యుడిగా మారాడు.

న్యూజిలాండ్‌కు తొలి ట్వంటీ20 మ్యాచ్‌లు 
సౌథీ యూత్ క్రికెట్ ఆడుతున్నప్పుడు న్యూజిలాండ్ సెలెక్టర్లు, కోచ్‌లు అతనిపై చాలా ఆసక్తిని కనబరిచారు. 2007లో జాతీయ బౌలింగ్ కోచ్ డేల్ హాడ్లీ అతన్ని భారత్‌కు తీసుకెళ్లాడు. అక్కడ డెన్నిస్ లిల్లీ తన చిన్నతనంలో సౌథీ ప్రతిభను గ్లెన్ మెక్‌గ్రాత్‌తో పోల్చాడని హాడ్లీ తర్వాత చెప్పాడు. న్యూజిలాండ్ క్రికెట్ సెలక్షన్ మేనేజర్ సర్ రిచర్డ్ హ్యాడ్లీ సోదరుడు హాడ్లీ కూడా "రాబోయే ఇంగ్లాండ్ పర్యటనలో సౌథీని తీసుకునే అవకాశం గురించి బ్లాక్ క్యాప్స్ కోచ్ జాన్ బ్రేస్‌వెల్ చెవిలో గుసగుసలాడుతున్నట్లు" చెప్పాడు. 

సౌథీ అంతర్జాతీయ రంగప్రవేశం అతను న్యూజిలాండ్ తరపున అండర్-19 క్రికెట్ ఆడిన రెండు సంవత్సరాల తర్వాత, 2008 ఫిబ్రవరి 5న ఆక్లాండ్‌లో జరిగింది. ఆ మ్యాచ్‌లో అతను 1/38 తీసుకున్నాడు.  రెండో మ్యాచ్‌లో, సౌథీ నాలుగు ఓవర్లలో 2/22తో న్యూజిలాండ్‌కు అత్యుత్తమ బౌలర్‌గా నిలిచాడు. 

ఆ తర్వాత జరిగిన మొదటి మూడు వన్డే మ్యాచ్‌లకు న్యూజిలాండ్ జట్టులో చాలా వరకు మార్పులేమీ లేకుండా ఉంది. అయితే సౌథీ మాత్రం మలేషియాలో జరిగిన 2008 అండర్-19 క్రికెట్ ప్రపంచ కప్ కోసం జాతీయ అండర్-19 జట్టులో తిరిగి చేరాడు.

టెస్టు మ్యాచ్‌ రంగప్రవేశం 
సౌథీ 2008 అండర్-19 ప్రపంచ కప్ నుండి ప్లేయర్ ఆఫ్ ది టోర్నమెంట్‌గా స్వదేశానికి తిరిగి వచ్చినప్పుడు ఇంగ్లండ్ న్యూజిలాండ్‌లో పర్యటిస్తోంది. అప్పటికి వన్డే సిరీస్ ముగిసింది కానీ మూడు మ్యాచ్‌ల టెస్టు సీరీస్ ప్రారంభం కానుంది. నేపియర్‌లో జరిగిన మూడో టెస్టు మ్యాచ్‌లో గాయం కారణంగా కైల్ మిల్స్ తప్పుకున్నప్పుడు, సౌథీ జట్టులోకి తీసుకున్నారు. 2008 మార్చి 22న, కేవలం 19 సంవత్సరాల 102 రోజుల వయస్సులో, తన తొలి టెస్టు మ్యాచ్‌ ఆడాడు. అతను న్యూజిలాండ్ తరఫున టెస్టులు ఆడిన పిన్నవయస్కులలో అతను ఏడవవాడు.

2011 ఐసిసి క్రికెట్ ప్రపంచ కప్ 
భారత్, శ్రీలంక, బంగ్లాదేశ్‌లు ఆతిథ్యమిచ్చిన 2011 ప్రపంచకప్‌లో సౌథీ 17.33 సగటుతో 18 వికెట్లతో అత్యధిక వికెట్లు తీసిన మూడో బౌలరు ( షాహిద్ అఫ్రిది, జహీర్ ఖాన్ సంయుక్తంగా వికెట్ టేకర్లలో అగ్రస్థానంలో ఉన్నారు). "టీమ్ ఆఫ్ ది టోర్నమెంట్"  లో ఐసిసి అతన్ని 12వ ఆటగాడిగా చేర్చింది. అతను న్యూజిలాండ్ ఎనిమిది మ్యాచ్‌లలో ఏడింటిలో బౌలింగ్ ప్రారంభించాడు. మరొకదానిలో మొదటి మార్పులో రంగం లోకి దిగాడు. న్యూజిలాండ్ ఆ టోర్నమెంట్‌లో 12 మంది బౌలర్లను ఉపయోగించింది. అన్ని మ్యాచ్‌లలోనూ బౌలింగు చేసినది సౌథీ, నాథన్ మెకల్లమ్ ఇద్దరే. 

చివరికి సెమీ-ఫైనలిస్టులు పాకిస్థాన్‌పై న్యూజిలాండ్ విజయం సాధించడంలో సౌథీ అత్యుత్తమ గణాంకాలు వచ్చాయి. అతను 3/25 తీసుకున్నాడు. ఔటైన బ్యాట్స్‌మన్లందరూ మొదటి ఐదు స్థానాల్లో ఆడినవాళ్ళే.  సౌథీ కెన్యా, జింబాబ్వే, శ్రీలంకతో రెండుసార్లు మూడేసి వికెట్ల చొప్పున తీసాడు. న్యూజిలాండ్ ఆడిన అన్ని మ్యాచ్‌లలో వికెట్లు తీశాడు - గ్రూప్ దశలలో, మొదటి సెమీ-ఫైనల్‌లోనూ. 

న్యూజిలాండ్ జట్టు జనవరి 2011 నుండి దక్షిణాఫ్రికా మాజీ ఫాస్టు బౌలర్ అలన్ డొనాల్డ్‌ను బౌలింగ్ కోచ్‌గా నియమించింది. ప్రపంచ కప్‌లో సౌథీ అభివృద్ధికి, విజయానికీ దోనాల్డ్ కృషి చాలా దోహదపడింది. టోర్నమెంటు ముగిసే సమయానికి డొనాల్డ్, ప్రపంచ క్రికెట్‌లో సౌథీ అత్యుత్తమ స్వింగ్ బౌలరు కాగలడని అంచనా వేసాడు:

2014-15, క్రికెట్ ప్రపంచ కప్ 
2014 మొదటి అర్ధభాగంలో, సౌథీ ప్రపంచంలోని అత్యుత్తమ న్యూ బాల్ బౌలర్‌లలో ఒకరిగా తనను తాను స్థిరపరచుకోవడం కొనసాగించాడు, న్యూజిలాండ్‌ పర్యటించిన భారత జట్టుపై 11 వికెట్లతో వరుస స్థిరమైన ప్రదర్శనలతో టెస్టు సిరీస్ విజయానికి బాటలు వేసాడు. వెస్టిండీస్ పర్యటనలో న్యూజిలాండ్ బౌలర్లను మరోసారి ముందుండి నడిపించాడు. సౌథీ మళ్లీ 11 వికెట్లు పడగొట్టాడు. న్యూజిలాండ్ 12 ఏళ్ల తర్వాత ప్రధాన ప్రత్యర్థిపై తమ తొలి విదేశీ సిరీస్‌ను గెలుచుకుంది. పర్యటన ముగిసే సమయానికి, సౌథీ ఐసిసి ప్రపంచ బౌలింగ్ ర్యాంకింగ్స్‌లో 6వ స్థానానికి చేరుకున్నాడు. 2014లో అతని ప్రదర్శనకు, అతను ఐసిసి వరల్డ్ టెస్టు XIలో ఎంపికయ్యాడు. 

వెల్లింగ్‌టన్‌లో జరిగిన 2015 క్రికెట్ ప్రపంచ కప్ గ్రూప్ మ్యాచ్‌లో, అతను ఇంగ్లాండ్‌పై 7/33తో తన కెరీర్‌లో అత్యుత్తమ బౌలింగ్ గణాంకాలను అందుకున్నాడు. ప్రత్యర్థులు 123 పరుగులకే ఆలౌటయ్యారు. సౌథీ మ్యాన్ ఆఫ్ ద మ్యాచ్‌తో బ్లాక్ క్యాప్స్ 8 వికెట్ల తేడాతో విజయం సాధించారు.

కెప్టెన్సీ 
వెస్టిండీస్‌తో జరిగిన మొదటి T20Iకి సౌథీని స్టాండ్-ఇన్ T20I కెప్టెన్‌గా నియమించారు. 2017 డిసెంబరు 29న, అతను తన T20I కెప్టెన్సీ రంగప్రవేశం చేసాడు.  అతని కెప్టెన్సీలో న్యూజిలాండ్ మ్యాచ్ గెలిచింది.   కేన్ విలియమ్సన్ గాయం కారణంగా దూరం కావడంతో సౌథీ మళ్లీ పాకిస్థాన్‌తో జరిగిన తొలి టీ20కి న్యూజిలాండ్‌కు కెప్టెన్‌గా వ్యవహరించాడు. ఈ మ్యాచ్‌లో న్యూజిలాండ్ 7 వికెట్ల తేడాతో విజయం సాధించింది. 

గాయం కారణంగా రెగ్యులర్ కెప్టెన్ కేన్ విలియమ్సన్ జట్టు నుంచి తప్పుకోవడంతో స్వదేశంలో ఇంగ్లాండ్‌తో జరిగే వన్డే సిరీస్‌కు సౌథీ కెప్టెన్‌గా ఎంపికయ్యాడు. ఫిబ్రవరి 28న ఇంగ్లండ్‌తో జరిగిన మ్యాచ్‌లో, సౌథీ న్యూజిలాండ్‌కు వన్డే కెప్టెన్సీ మొదలుపెట్టాడు  2019 ఏప్రిల్లో, అతను 2019 క్రికెట్ ప్రపంచ కప్ కోసం న్యూజిలాండ్ జట్టుకు వైస్ కెప్టెన్‌గా ఎంపికయ్యాడు.   2019 ఆగస్టులో, శ్రీలంకతో జరిగిన మ్యాచ్‌లో, రెగ్యులర్ కెప్టెన్ కేన్ విలియమ్సన్‌కు విశ్రాంతి ఇవ్వడంతో అతను న్యూజిలాండ్‌కు స్టాండ్-ఇన్ T20I కెప్టెన్‌గా ఎంపికయ్యాడు.  2019 అక్టోబరులో, కేన్ విలియమ్సన్ తుంటి గాయం కారణంగా ఇంగ్లాండ్‌తో జరిగిన T20I సిరీస్‌కు దూరమయ్యాడు,  సౌథీ కెప్టెన్‌గా ఎంపికయ్యాడు. 

మొదటి టెస్టులో ఓటమి తర్వాత, 2023 ఫిబ్రవరి 28న ఇంగ్లండ్‌పై న్యూజిలాండ్ ఒక పరుగు తేడాతో టెస్టు విజయాన్ని నమోదు చేసింది. న్యూజిలాండ్‌ను ఫాలో-ఆన్ చేయమని కోరిన తర్వాత ఇది జరిగింది. వెస్టిండీస్ తర్వాత, ఇంత తేడాతో టెస్టు మ్యాచ్‌ను గెలిచిన రెండవ జట్టుగా, ఫాలో-ఆన్ తర్వాత నాలుగోసారి గెలిచిన జట్టుగా అవతరించింది.

ఆట తీరు 
సౌథీ, కుడిచేతి మీడియం ఫాస్టు అవుట్-స్వింగ్ బౌలరు.  తోటి కొత్త-బంతి బౌలరు ట్రెంట్ బౌల్ట్ అంత వేగం సౌథీలో లేనప్పటికీ, సౌథీ లోని ఖచ్చితత్వం, బాగా వైవిధ్యం వలన బౌలింగు దాడికి నిజమైన నాయకుడిగా అవతరించాడు. 2008లో సౌథీ మొదటిసారిగా జాతీయ జట్టులో ఎంపికైనప్పుడు రిచర్డ్ హ్యాడ్లీ అతని గురించి "అతను సూటిగా పరుగెత్తుతాడు. చక్కటి యాక్షనుంది. అతను బంతిని బ్యాటరు నుండి దూరంగా మళ్ళిస్తాడు" అని పేర్కొన్నాడు.  అతను బౌల్ట్‌తో కొత్త ఓపెనింగ్ బౌలింగ్ అటాక్ భాగస్వామ్యాన్ని కూడా స్థాపించాడు ,   2013 నుండి పడిన మొత్తం వికెట్లలో వాళ్ళిద్దరే 46% తీసుకున్నారి - ముఖ్యంగా క్రిస్ మార్టిన్ రిటైరైన తరువాత.  సీమింగ్ పరిస్థితుల్లో లేదా పాత బాల్‌తో బౌలింగ్ చేయడంలో, అతను ఎక్కువ క్రాస్-సీమ్ డెలివరీలను బౌలింగ్ చేస్తాడు. తడిగా ఉన్న పిచ్‌లలో, అతను వేగవంతమైన ఆఫ్ స్పిన్‌కు సమానమైన కట్టర్‌లను వేస్తాడు.

అంతర్జాతీయ క్రికెట్‌లో ఐదు వికెట్ల పంటలు 
సౌథీ అంతర్జాతీయ క్రికెట్‌లో 20 సార్లు ఐదు వికెట్ల పంట తీసాడు. 2008లో నేపియర్‌లోని మెక్లీన్ పార్క్‌లో ఇంగ్లండ్‌పై తన తొలి టెస్టు ఆడుతూ, తొలి ఇన్నింగ్స్‌లో 5/55 తో టెస్టు రంగప్రవేశంలోనే ఐదు వికెట్లు తీసిన ఆరో న్యూజిలాండ్ ఆటగాడిగా నిలిచాడు.   టెస్టుల్లో అతని అత్యుత్తమ ఇన్నింగ్స్ గణాంకాలు 7/64. 2012లో బెంగుళూరులో భారతదేశానికి వ్యతిరేకంగా తీసుకున్నాడు 

అతని అత్యుత్తమ వన్‌డే గణాంకాలు 2015 క్రికెట్ ప్రపంచ కప్ సందర్భంగా ఇంగ్లాండ్‌పై అతను చేసిన 7/33.   T20Iలో అతని అత్యుత్తమ గణాంకాలు 5/18, 2010లో పాకిస్తాన్‌పై సాధించాడు.

మూలాలు 

జీవిస్తున్న ప్రజలు
1988 జననాలు
న్యూజీలాండ్ క్రికెట్ క్రీడాకారులు